**A kreativitás mérése,**

**avagy harc a két agyféltekénk között**

Vajon lehetséges-e a kreativitás és a rajztehetség gyerekkori mérése? Ha igen, mi a mércéje? Helyes-e? Szükséges-e?

A pici gyerekek örömmel ismerkednek környezetükkel, s minden érzékszervükkel kapcsolatba kerülnek vele. A felnőttek tevékenységeit utánzással gyakorolják be.

A rajztanulást is a mintakövetés határozza meg. Megmutatjuk nekik: „Nézd, ilyen a cica, kutya, labda…” Persze egyéni különbség van a kivitelezésben. Az utánzás tökéletlen, hiszen különböző tehetségekkel, képességekkel születünk. El kell fogadnunk gyermekünk adottságait. Az sem árt, ha tudjuk, hogyan lehet fejleszteni azt.

A felnőttek azonban gyakran mondanak könnyelműen véleményt: „Te ehhez nem értesz, nem tudsz rajzolni”. Ezzel maradandó sérülést okozva a gyermekben. Énképe, és önbizalma sérül. Más területen elismert képességeinek sem tud örülni, hiszen hibáját, hiányosságát látja a legsúlyosabbnak. A készségek jelentősége nem a technikák összemérhető, és versenyeztethető szintjében van. Rajzoláskor átélheti az alkotás örömét, kiélheti vele érzelmeit, vágyait, fantáziáját, és felszabadulttá válik. (Ilyenkor aktív a jobb agyféltekénk.)

A minősítés, teljesítmény mérése, a gyerekek egymással való összehasonlítása szubjektív, és rangsorolja őket. Ez a bal agyféltekés látásmód eredménye, de művészeti készségeink a jobb agyfélteke irányítása alatt állnak. Tehát bal agyféltekés üzemmódban tanítjuk őket rajzolni, ami eleve önellentmondás; majd véleményezzük, minősítjük - a jobb agyféltekés kreatív képességeit. Mintha csak önmagunkon belül harcolnánk. A két agyfélteke különbözőképpen működik, s a harmonikus élethez a két terület együttműködésére, összhangjára van szükség.

A helyes megközelítés, hogy szemléletet váltunk. Más mintát mutatunk nekik az élethez, és az önmagukhoz való viszonyuláshoz. Ebben segít a **jobb agyféltekés rajzolás**, melynek rendszeres gyakorlásával jelentősen fejlődik a kézügyesség, grafikai ábrázolásmód, megfigyelőkészség, elmélyülés-elcsendesülés, kapcsolatteremtés képessége, önismeret és önbizalom.

A fejlődés mozgatója a motiváció, az érdeklődés felkeltése, pozitív megerősítés, sok-sok dicséret, és közös öröm. Tanítványaim az első foglakozásokon szembesülnek azzal, hogy nem is látják a jót, az értékelhetőt a munkájukban, annyira megszokták, hogy a hibákra fókuszálnak. Így tanulták a felnőttektől.

Rajziskolámban megtanulják értékelni azt a szintet, ahol éppen tartanak, s így elégedettek, boldogok lehetnek. A fejlődés mércéje nem az egymás közti összehasonlításban, versenyekben és a győzelemben van. Az a kérdés, önmagához képest fejlődött-e, és mi annak együtt örülünk. Számomra legfontosabb, hogy mindenkiben felébreszthető a kreativitás, és a mindennapok részévé tehető. Az eredménye kiegyensúlyozott, céltudatos és boldog élet.

Barabásné Czeiner Gabriella

tanító, kineziológus